မလုပ်မစား

မေးခွန်း: မလုပ်မစားဝတ္တုတိုမှ ဇာတ်ဆောင်ဦးရွှေသာ၏ သားအပေါ်ထားရှိသော ဖခင်မေတ္တာကို စာရေးဆရာက
မည်သို့ဖော်ကျူးရေးဖွဲ့ထားသနည်း။ သင့်ထင်မြင်ချက်ကို စာစီကုံးပါ။
အဖြေ: မလုပ်မစားဝတ္ထုတိုကို စာရေးဆရာပီမိုးနင်းက ကိုလိုနီခေတ်တွင် ရေးသားခဲ့ပါသည်။ ဤဝတ္ထုတို၏
ရည်ရွယ်ချက်ကား မိမိအလုပ်နှင့် ထိုက်တန်သည့်အစာကိုမှ စားရမည့်အကြောင်းနှင့် တစ်ပဲတန်လုပ်ပြီး ငါးပြားတန်
မစားရန်၊ တစ်မူးတန်လုပ်ရမှ တစ်ပဲတန်စားရမည်ဆိုသည့်အကြောင်းကို ပညာပေးလို၍ ရေးသားထားပါသည်။
ဤဝတ္ထုတိုတွင် ဇာတ်ဆောင်ဦးရွှေသာ၏ သားအပေါ်ထားရှိသော ဖခင်မေတ္တာကို ဖော်ကျူးရေးဖွဲ့ထားပါသည်။
“ဦးရွှေသာမှာ ကြွယ်ဝချမ်းသာသူဖြစ်ခဲ့ပြီးနောက် ယခုကဲ့သို့ လက်မဲ့အခြေအနေ၌ မကျန်းမမာဖြစ်၍နေလေရာ
မိမိအတွက်မပူ၊ လူပျိုပေါက်ဖြစ်သော သားကလေးအတွက်သာ ပူလေ၏”ဟူ၍ သေခါနီးဝေဒနာဖိစီးချိန်၌ပင်
မိမိဘဝကူးကောင်းရေးအတွက် မစဉ်းစား မပူဘဲ တစ်ဦးတည်းသောသားလေးအတွက်သာ မသက်မသာဖြစ်၍
ပူရှာလေသည်။ ဤသည်မှာ သားအပေါ်ထားရှိသော ဖခင်မေတ္တာကို သရုပ်ပေါ်လွင်အောင် ဖော်ကျူးရေးဖွဲ့ထား
ပါသည်။
မိမိသေရမည့်အချိန်ကား တစ်နေ့တစ်ခြားနီး၍လာသော်လည်း အားကိုးရာမဲ့ဖြင့် ကျန်ခဲ့မည့်သားအတွက်
ရတက်မအေး ရတက်မီးလောင်နေကြောင်းကို “မိမိ၏အလှည့်သည်ကား တစ်နေ့တစ်ခြားနီး၍လာကြောင်း
သိရလျက် အားကိုးစရာ ဉာတိဆွေမျိုးကောင်းလည်း မရှိ။ ပစ္စည်းအမွေလည်း ရတော့မည်မဟုတ်သော သားအတွက်
ရတက်မီးလောင်၍သာ နေရှာလေတော့သတည်း”ဟူ၍ သားအတွက် စိုးရိမ်သောက ခံစားနေရ၍ ပူလောင်နေခြင်းကို
“ရတက်မီး”ဟူ၍ စိုးရိမ်သောကဟူသော ရတက်ကို မီးနှင့်အနှိုင်းထပ်တူပြုကာ ပူလောင်းခြင်းဂုဏ်ရည်ကို
ရူပကအလင်္ကာဖြင့် ဖော်ကျူးကာ ဖခင်မေတ္တာကို သရုပ်ဖော်ထားပေသည်။

သားလေးတစ်ယောက် လောကအလယ်တွင် မျက်နှာငယ်စွာဖြင့် ကျန်ရစ်ခဲ့ရမည့်အရေး တွေးလေတိုင်း
စိတ်မသက်မသာဖြစ်ရသော ဖခင်၏မေတ္တာကိုလည်း “မိမိမျက်စိနှစ်ဖက်ကို မှိတ်လိုက်သောအခါ ဤသားကလေး
တစ်ယောက်တည်း ဤကမ္ဘာပေါ်၌ ခိုကိုးရာမဲ့မျက်နှာငယ်စွာ နေရစ်ခဲ့ရမည်ကိုသာ တရေးရေးထင်မြင်လျက် မသက်မသာ
ကြံရာမရဖြစ်နေလေ၏“ ဟူ၍ ဖော်ပြထားရာ သားကိုစိတ်မချသော ဖခင်၏ချစ်မေတ္တာသရုပ်ကိုလည်း ပေါ်လွင်အောင်
ဖော်ကျူးရေးဖွဲ့ထားပါသည်။ မိမိတို့၌ရှိသော ချမ်းသာကြွယ်ဝမှုကို အထင်ကြီးအားကိုးကာ သားလေးပင်ပန်းမည်
စိုးသဖြင့် ပညာမသင်ကြားမိခဲ့သော မိမိ၏နောင်တကိုလည်း သတိရလျက် ဖခင်မေတ္တာကြီးမားပုံကို သရုပ်ဖော်ထားရာ
“အထက်ထက်က ပစ္စည်းဥစ္စာရှိခဲ့၍ နူးနူးညံ့ညံ့နေခဲ့ရသောကြောင့် ကြမ်းကြမ်းတမ်းတမ်းလုပ်၍လည်း မစားနိုင်။
စာရေးစာချီ အစိုးရအရာရှိဖြစ်လောက်အောင်လည်း ပညာကို မသင်ခဲ့ရ။ ပစ္စည်းဥစ္စာကို အားကိုးပြုကာ အင်္ဂလိပ်စာ

 မြန်မာစာကို ရေးတတ်ဖတ်တတ်ရုံကလေးမျှ သင်ပေးခဲ့မိလေ၏”ဟူ၍ ဖခင်၏သားအပေါ်ထားရှိသော မေတ္တာကို
မချိတင်ကဲ ခံစားချက်နှင့် အတူ သရုပ်ဖော်ရေးသားထားကြောင်း တွေ့ရပါသည်။
“မြေပြိုမှ ဆင်းရဲဖို့ရှိသည်ဟူသောစိတ်ကြောင့်တစ်ကြောင်း၊ ပညာတွေကို ထိုမျှလောက်သင်သော်လည်း
ပညာ၏အကျိုးကို စဉ်းစားရှာကြံ၍ မရသောကြောင့်တစ်ကြောင်း၊ သေစာရှင်စာနှင့် အတွက်အချက်ကလေးကို
သိလျှင်တော်ပြီဟူသောအနေနှင့် ပေါ့လျော့မိခဲ့လေ၏”ဟူ၍ သားဒုက္ခရောက်မည်ကို စိုးရိမ်နေသော ဖခင်၏မေတ္တာကို
သရုပ်ဖော်ထားပေသည်။ သားလေးကို ပညာမသင်ကြားစေခြင်းမှာလည်း သားလေးပင်ပန်းမှာကို စိုးရိမ်မိသော ဖခင်၏
မေတ္တာကို “ပညာသင်ခြင်းသည် မသေခင် ဝဋ်ဆင်းရဲခံရခြင်းပဲ။ မတော်တဆ တစ်ခုခုဖြစ်၍ ပျက်စီးသွားလျှင်
သင်ရသောဒုက္ခသည် အပိုဖြစ်ချေမည်ဟုအောက်မေ့ကာ တစ်ဦးတည်းသော သားကလေးအပေါ်၌ အကြင်နာ
လွန်ကဲခြင်းကြောင့် ဖြစ်လေ၏။”... ဟူ၍ သားလေးအတွက် ဖခင်၏မေတ္တာ အကြင်နာလွန်ကဲနေခြင်းတို့ကို
ခံစားနေရသည့်ဝေဒနာကိုလည်း သရုပ်ဖော်ရေးသားထားပါသည်။
“ယခုမှာကား မကြံတတ်အောင်ရှိနေသဖြင့် ငါ့သားကလေးအား ပညာသင်မပေးခဲ့သည်မှာ တက်တက်စင်
မှားချေပြီဟု ဆင်ခြင်ကာ ယူကျုံးမရဖြစ်၍နေလေ၏”... ဟူ၍ သားလေးအား ပညာမသင်ပေးခဲ့မိသည့် မိမိကိုယ်ကို
အပြစ်တင်မဆုံးဖြစ်ကာ ယူကျုံးမရခံစားနေရသော ဖခင်၏မေတ္တာကြီးမားပုံကိုလည်း သရုပ်ဖော်ရေးသားထားပါသည်။
“ဖေဖေ့ သားက အကြမ်းလည်းမတတ်၊ အနုလည်း နားမလည်၊ ဖေဖေ ဘယ်နှယ်စိတ်ချပြီး သွားနိုင်မှာတုန်း
လူကလေးရယ်”... ဟူသော သားကို စိတ်မချသည့်ခံစားချက်နှင့် သားအပေါ်ထားရှိသော မေတ္တာတို့မှာ
ပေါ်လွင်လာစေပါသည်။

“လောကမှာ အလုပ်တစ်ခုခုကို မလုပ်ရသမျှ ထမင်းကို အလကားရတောင် မစားပါဘူးဆိုတဲ့ကတိကို
ထားစေချင်တယ်” ဟူ၍ သားကိုဒုက္ခမရောက်စေချင်သော ဖခင်၏စေတနာမေတ္တာနှင့် သားအတွက် ကတိကဝတ်ကို
မသေခင်ရအောင်တောင်းကာ သားအတွက် ကောင်းစားစေချင်သည့် အစီအမံ အကာအကွယ်တစ်ခုဟု ဆိုနိုင်ပါသည်။
“ဖေဖေသေလျှင်သေချင်း လူကလေး ဘာမဆိုတစ်ခုခုကို လုပ်ရလိမ့်မယ်၊ မလုပ်ရလျှင် ထမင်းမစား၊
အစားအဝတ်ထက် အလုပ်ကိုပိုစေပါမည်ဆိုတဲ့ကတိကို တစ်သက်လုံးစောင့်ထိန်းပါမည်ဆိုတဲ့ ကတိကိုထားမလား”
ဟု.. ကတိတောင်းရာ သားက ပေးလိုက်သဖြင့် “ကောင်းပြီ လူကလေး ဖေဖေစိတ်ချရပြီ၊ စိတ်အေးပြီ”
ဟူသောစကားဖြင့် ဘဝနိဂုံးအဆုံးသတ်လိုက်လေရာ သားကိုကောင်းစားစေချင်သော၊ ဒုက္ခမရောက်စေချင်သော
ဖခင်၏စေတနာ မေတ္တာတို့ကို သရုပ်ဖော်ရေးဖွဲ့ထားပါသည်။
ဤဝတ္တုတိုမှ သားအပေါ်ထားရှိသော ဖခင်၏ချစ်ခြင်းမေတ္တာကို ပေါ်လွင်အောင် သရုပ်ဖော်အဖွဲ့များဖြင့်
ရေးသား ထားပါသည်။ သရုပ်ဖော်အရေးအသားတို့ကြောင့် သားအပေါ်ထားရှိသော ချစ်မေတ္တာနှင့်အတူ
ဖခင်ကောင်းတစ်ဦး၏ စစ်မှန်သော မေတ္တာလည်း ပေါ်လွင်လာစေပါသည်။